Ikävä välikohtaus paljastaa kireän ja pelokkaan tunnelman poliisivoimissa.

Entisen poliisin etsinnät jatkuvat yhä. EPA

Surmista epäillyn Christopher Dornerin etsintä meni pahasti sivuraiteille Los Angelesissa, kun poliisit ampuivat kohti kahta syytöntä naista.

Emma Hernandez, 71, sai kaksi luotia selkäänsä. Hän oli jakamassa Los Angeles Times -lehteä tyttärensä Margie Carranzan kanssa, kun poliisit avasivat tulen naisten autoa kohti. Carranza selvisi naarmuilla ja Hernandezillakaan ei enää ole hengenvaaraa.

Kyse ei ollut muutamasta laukauksesta. Tummaa Nissania etsineet seitsemän poliisia tulittivat silmittömästi Hernandezin ja Carranzan sinistä Toyotaa. Yhdysvaltaisissa tiedotusvälineissä julkaistuista kuvista näkee, että autossa on kymmenittäin luodinreikiä.

Asianajaja pitää varhain torstaiaamuna sattunutta tapausta anteeksiantamattomana.

– Näyttää siltä, että poliiseilla oli niin kiire toimia tuomareina, etteivät he huomanneet, että nämä kaksi pientä latinonaista eivät näytä isolta mustalta mieheltä, Glen T. Jones kommentoi.

Los Angelsin poliisipäällikkö Charlie Beck pahoitteli tapausta tuoreeltaan ”traagiseksi” ja sanoi sen osoittavan, miten ”uskomattoman jännittyneen” tilanteen poliisimurhaajan jahti on aiheuttanut.

– Poliiseilla on työnsä hoidettavana. Mutta se ei oikeuta oikeuden ottamista omiin käsiin. Se ei oikeuta teloitukseen, Jones sanoo.

Lauantaina Beck lupasi poliisin hankkivan naisille uuden auton.

Erehdyksen taustalla on valtaisa ihmisjahti Dornerin, 33, kiinnisaamiseksi. Kolmen ihmisen ampumisesta ja kahden haavoittamisesta epäiltyä. miestä on etsitty jo reilu viikko. Hän on potkut saanut poliisi, joka on vannonut nettiin lähettämässään kirjoituksessa kostaa irtisanomisensa poliiseille. Niin sanotussa tappolistassa on kymmeniä nimiä.

Dornerin kiinnisaamiseen johtavista tiedoista on luvattu miljoonan dollarin palkkio.

Lähteet: CBS News, Los Angeles Times, KTLA5